
      A hét generációsbűn

      
        A fehérre meszelt szoba padlóját szép tisztára súrolta Lujza. Az asztalon fehér csipke terítő és egy nagy csokor vadvirág büszkélkedett a szép gömbölyű üvegvázában. A hosszú asztalnál két lóca és mindkét végén kettő karosszék állt. Lujza az első lánygyerek volt a nyolc gyerek közül, Gábor és Zoltán után született 1850. augusztus huszonötödikén, utána jött még Szilárd és Ede, Leonóra, Emma és a kicsi Patrik.
      

      
        Árpád és Auguszta, a szülők, egy nagy birtok tulajdonosai nem bánták a sok gyermeket.
      

      
        – Sok kéz, sok munkát tud elvégezni – mondogatta Árpád a feleségének. 
      

      
        A tanya nagy volt és mindig is bővítették, mikor csak bírták. A nagykapuval szemben a családi ház szép, takaros, több emeletes, sok szobával, előtte virágos kerttel. Az udvar két oldalán pajták és istállók húzódtak. Az ól felől nagy baromfiudvar elkerítve. A kapu mellett két kisebb épület a cselédnek és a béresnek. Mondani lehet, Ajkay Árpádék jómódú birtokosoknak számítottak. A nagyfiúk már minden munkát elvégeztek a földeken, ahogyan az állatok körül is. Szilárd és Ede is sokat besegítettek 14 és 15 éves korukra. Lujza 17 éves volt és nagyon szerelmes, szétnézett a tiszta szobában, félrehúzta a függönyt és álmodozva nézte a gesztenyefák lombjai közt fészkelő madarakat. 
      

      
        „Milyen aranyosak, hogy szeretik egymást.” Visszalépett az almáriumhoz, kihúzta az egyik fiókot és elővett egy mézeskalács szívet. Nem volt túl nagy és túl szép sem, de Robitól kapta, aki a szentmise alatt és utána a búcsún is úgy bámult, mint a Tili-tehén kisborjúja. 
      

      
        „Meg kell hagyni, Rábai Róbert jó vágású, hetyke bajuszú fiatalember. Azt mondta nekem, hogy neki senki rajtam kívül nem kell, csak épp azt nem tudom, a szüleim mit szólnak, mert hát a Robiék dolgos emberek. Azonban sem föld, se posztó – mondja az apám. Anyám persze áradozik, hogy milyen szép fiatalember, megférne itt velünk, de apám kikelt magából, lehet az akármilyen szép és kedves is, ő még csak elférne, de a család többi tagja, az összes pereputty még véletlen sem kell a nyakába. Ma azért Robi mégis eljön hozzánk, most két óra lehet, ahogy a nap állásából kiveszem, a kakukkos óra megállt két hete, ha apa megy a városba, azt mondta, megcsináltatja, vagy vásárol egy újat.”
      

      
        Lujza kimegy a konyhába, ahol az anyját és Ancsát, a cselédlány találja.
      

      
        – Téged meg mi lelt Lujza? Miért vagy annyira elszomorodva?
      

      
        – Négy óra körül jön Robi, félek, hogy apa kizavarja, sajnálnám nagyon.
      

      
        – Nem fogja kizavarni, esetleg a szűrét teszi ki a nyalkájának. Hogy téged, hogy becsavart ez a gyerek – hüledezik Ancsa.
      

      
        – Á nem csavart be, de olyan gyönyörű szemei vannak és úgy tud vele nézni, akár a Burkus kutyánk.
      

      
        – Hát akkor nézz a Burkus szemébe – kacagott fel Ancsa. Auguszta felnéz a kézimunkájából és szigorúan rászól Ancsára.
      

      
        – Jó lenne, ha a Lujzikát nem ugratnád, Elég baja van szegénynek, vagy te nem voltál még soha szerelmes?
      

      
        – De voltam, csak annyira mégsem, hogy férjhez menjek, meg hát itt jobb helyem van, mint valami senkiházi ficsúrnál.
      

      
        – Akkor becsüld meg ezt a helyet és ne beszélj hülyeségeket.
      

      
        – Igenis tekintetes asszonyom, nem bántom Lujzát, Igaza van, elég annak a maga baja… Lujza a mosdóhoz megy, belenéz a felette álló kerek tükörbe, megcsipkedi az arcát, megnyalja a szája szélét és végig simít a hosszú szőke haján, amit ma olyan szívesen leengedne, ha anya nem szólna rá –Mi lett a copfjaiddal, Annyira még nem vagy nagylány, rendben?
      

      
        – Igen anya, be fogom fonni, habár láttam a faluban, a lányok is kiengedve hordják.
      

      
        – Na igen, de te nem vagy akármilyen lány, te egy Ajkay lány vagy, nekünk tartásunk van, mi adunk magunkra és különben is, nem vagy te valami utcalány, hogy másoknak tetszelegj. 
      

      

      
        – Igen anya, igazad van, mint mindig.
      

      
        – Tudom! Ancsa, készítsd el délután négyre az apró süteményt és főzzél mentateát. A fiúk dolgoznak, csak a három lány és Patrik lesz itthon, nem gondolom, hogy Árpád hazaér, aratási idő van, jobb dolga is akad, mint Lujza udvarlóját fogadni.
      

      
        – Lujza a nagyszobát feltakarítottad? 
      

      
        – Igen anya, felsúroltam a padlót, de miért kell ezt nekem, mikor itt van Ancsa? 
      

      
        – Ha férjhez akarsz menni, mindent tudnod kell, takarítani, főzni, háztartást vezetni, és gyereket nevelni.
      

      
        – De ha férjhez megyek, nekem is lesz cselédem.
      

      
        – Ha Robihoz mész, biztos nem lesz – mondja Ancsa – még annak is örülnöd kell, ha lesz ennivalód, hallgass inkább a szüleidre, mit akarsz azzal a félcigánnyal? 
      

      
        – Hogyhogy félcigány? 
      

      
        – Úgy, hogy az anyja cigány származású, kintről a cigány sorról hozta Jenő bácsi. Öt gyereket szült neki és mind az öt az apja suszterműhelyében dolgozik, a gittet is kiennék az ablakból, ha nem volna úgy megkeményedve.
      

      
        – Nahát Ancsa, ezt még én sem tudtam, hogy cigányvér folydogál benne, ez mondjuk mindjárt más fényt vetít a dologra. Lujzikám, gondolj legelső sorban magadra, meg persze apádra is, akit a guta fogja megütni, ha megtudja. 
      

      
        Lujza az asztalra borul és sírni kezd. 
      

      
        – Most mit tegyek anya? Én igazán szeretem.
      

      
        – Sajnálom kislányom, de ezt majd én elintézem. A szerelem olyan, mint a hasmenés: jön és megy, ne hidd, hogy marad.
      

      
        – Na de anya, te is szereted apát vagy nem? 
      

      
        – Hát nem is tudom, hogy magyarázzam el… tudod az ember szerelmes lesz, aztán összeszokik a párjával és a szerelemből szeretet lesz, de sokszor utálat is… ezt hidd el, nehéz elmagyarázni. 
      

      
        – Hát, ha megengedi a ténsasszony, én elmagyaráznám Lujzának.
      

      
        – Nocsak, hát halljuk, Ancsa.
      

      
        – Az úgy van, hogy most Ancsa nagyon szerelmes, de a szerelem az magas láng, ha később nem raknak a tűzre, csak parázs marad. Az talán a szeretet, de ha egyáltalán nem tesznek semmit a parázsra, végül kialszik és akkor jön az utálat. Én ezt úgy szoktam csinálni –mármint a tűzzel –, ha kevés a parázs, aprófát rakok rá és fújom a parazsat, hogy felgyulladjon. Gondolom ezt teszik a jó házastársak, ha sokáig jó életet akarnak együtt.
      

      
        – Ancsa nem is gondoltam, hogy ilyen jól el tudod magyarázni, pedig nem is voltál férjes asszony.
      

      
        – Tudja nagyságos asszonyom, dolgoztam a városban két helyen is, ott a nagyságos úr mindig csak utánam szaladgált, fogdosni akart, de tudja, nem vagyok én olyan lány, hát felmondtam. Szerintem ott már elaludt a házastársak tüze, de maguknál jó, maguk szépen élnek és a fiatalurak sem szemtelenkedtek soha, ezért szeretek itt.
      

      
        – Ennek örülök Ancsa, hogy így látod, jó asszonyka lenne belőled, talán egyszer eljön neked is az igazi.
      

      
        – Ide a tanyára asszonyom, nem gondolom… 
      

      
        – Azért vannak szabad napjaid, be szoktál menni a faluba és néha a városba is. 
      

      
        – Keresni, nem keresem, De ha jön és rendes, bizonyosan jól meg fogom nézni, kihez megyek. 
      

      
        – Lujzám, nem tudod, hol a három kicsi és a dada?
      

      
        – De igen, elmentek az erdőbe sétálni, Leonóra és Emma, az ikrekkel szedret szedni szerettek volna, van már szeder ilyenkor? 
      

      
        – Nem gondolom, de lehet. Szamócát biztos találnak. 
      

      
        A kicsik nem értek vissza, mire Róbert megérkezett. Mielőtt belépett volna, próbálta leporolni magáról az út porát, de nemigen sikerült neki. A kezében egy búzavirág csokrot tartogatott. A köszönés után egyik lábáról a másikra állt, Auguszta látta, hogy zavarban van. 
      

      
        – Isten hozta a házunkban Rábai úr, hosszú út ez a falu és a mi tanyánk közt, már ha gyalog tette meg. Bizonyára elfáradt, foglaljon helyet. 
      

      
        – Köszönöm a kedves fogadtatást, ezt a szerény csokrot a kedves lányának szántam.
      

      

      
        – Lujza tedd a vázába a virágot és szólj Ancsának, hogy szervírozhat, ahogy megbeszéltük.
      

      
        Beszéltek a teázás közben az időjárásról, a termésről, az aratásról, És sok-sok csip-csup dologról, Csak épp a fiatalok nem tudtak egymással szót váltani. Jó óra múlva megérkeztek a kicsik a dadával, nagy lármát csapva az udvaron. 
      

      
        – Lujzikám, nézz már utána, hogy Grétinek segítsél a gyerekek mosdatásánál, Biztos nagyon koszosak, legalábbis az ikrek. 
      

      
        – Igen anya már itt sem vagyok. 
      

      
        Lujza távozása után, Ajkayné vizsgálva szemlélte Róbertet, aki mozdulatlanul állta a mustrát. 
      

      
        – Tudja Rábai úr, nekem ön ellen, mint ember ellen, semmi kifogásom, ellenben mint Lujza férje, nem tudnám elképzelni…
      

      
        Szünetet tartott majd folytatta: – Itt ez a nagybirtok, itt látástól vakulásig dolgozni kell, kivétel nélkül mindenkinek. Becsülöm a mesterségét, mert ugye lábbeli is kell az embereknek, de a betevő falatot mégiscsak mi termeljük, ön meg nem ért a termeléshez, lássa be. 
      

      
        – De asszonyom, mindent meg lehet tanulni és fiatal erős, értelmes vagyok. És ami a legfontosabb, szeretem Lujzát. 
      

      
        – Nézze, én nem nézem le magát, csak Lujza még nagyon fiatal, a 17 évével még egy gyerek. Én 20 éves koromban jöttem a tanyára Árpádhoz, de mondom, nehéz itt az élet, úgy nyáron, mint télen. 
      

      
        – Az mindenhol nehéz asszonyom, de önök azért jól élnek, nem nélkülöznek. 
      

      
        – Az igaz, hogy mindenünk megvan, de nap mint nap megküzdünk érte. 
      

      
        – Nálam jó dolga lenne azért Lujzának, a városban szeretnék nyitni üzletet. 
      

      
        – A Lujza hozományából ugye? Bocsásson meg, de míg én élek, az nem fog megtörténni, nem engedem, hogy a lányom a vesztébe rohanjon. Keressen magának másik gazdag lányt és ne legyeskedjen Lujza körül, mert a család férfiai résen lesznek és nem fogják ölbe tett kézzel nézni, hogy mit művel. 
      

      

      
        Róbert értetlenül nézte az asszony haragját, felállt, biccentett a fejével köszönésképpen és szó nélkül elhagyta a szobát. Az udvaron Lujza meghökkenve nézett Róbert szikrázó szemébe. 
      

      
        – Mi baj van, hova szaladsz ilyen felpaprikázva? 
      

      
        – Anyád kikosarazott, de ha szeretsz, megszöktetlek. 
      

      
        – Ezt meg hogy gondolod? 
      

      
        – Ahogy mondtam! 
      

      
        – Gyalog? Egészen a faluig gyalog az 10 km, én kocsival vagy lóháton szoktam bemenni.
      

      
        – Na látod anyádnak igaza van, nem vagyunk mi egymásnak valók… egy sas lecsaphat egy egérre, de fordítva soha. 
      

      
        Sietve elhagyta a tanya udvarát és Lujza nagy szemekkel nézett utána, míg el nem tűnt a kis erdő fái között, ő még mindig állt az udvar közepén, mikor a fiúk az apjukkal megérkeztek az aratásról. 
      

      
        – Téged meg mi lelt Lujza? Elvitte a csirke a kenyeredet? 
      

      
        – Nem. Anya kikosarazta a Robit. 
      

      
        – Nem is volt az hozzád való. 
      

      
        – Te meg azt honnan tudod Gábor, én sem kritizállak, hogy Gizi nem való hozzád. 
      

      
        – Nem is mondhatod, ő földet hoz a családba, nem is keveset, látod így kell ezt csinálni. Elnevette magát és magára hagyta a húgát. Este a vacsoránál Lujza csak szótlanul ült és nem nyelt le egy falatot sem. Árpád nézte egy darabig, aztán rászólt: 
      

      
        – Mi a baj Lujza lányom, mi ülte meg a gyomrodat, hogy egy falatot se eszel? 
      

      
        – Nincs étvágyam, mert anya kitette a Robi szűrét. 
      

      
        – Jól tette, köszönöm Auguszta, hogy nem hagytad az ügyet rám, talán csak nem adom a lányomat egy éhenkórász suszterhez, különben is fiatal még, semmiről sem késik le. 
      

      
        – Mert te tudod apa, hogy nekem mi a jó és ti mindannyian tudjátok. El is szökhettem volna vele, ha akartam volna. 
      

      
        – Na és nem akarsz? 
      

      
        – Már késő, azt mondta „a sas lecsaphat egy egérre, de az egér soha a sasra.” Én azért kétlem, hogy ő egérnek érzi magát. 
      

      
        – Okosnak okos a gyerek – nevetgélt Zoli – Jól látja a helyzetet, de Lujza, más anyának is vannak szép fiai. 
      

      

      
        – Nekem ugyan soha többé nem kell senki – sírta el magát Lujza és felszaladt a szobájába. Gábor utána lépett, de az anyja leintette:
      

      
        – Hagyjad Gábor, most őrjöng, majd megnyugszik. Jövő hónapban elvisszük Bécsbe Zsófi testvéremhez. Mit szólsz hozzá Árpád, ott majd lenyugszik és lehet, hogy akad majd egy hozzáillő parti. Zsófi férje, Helmut von Hagenau jó körökben forog, tudod a felső tízezer közt. 
      

      
        – Rendben van, beszéld meg a húgoddal, írj neki minél előbb. Mikor betakarítottuk a gabonát elviszlek titeket, neked is jót tesz egy pár nap nagyváros – mosolygott Árpád a feleségére. 
      

      
        – Hogy unatkoznék, azt nem mondhatnám, de már pár éve nem láttam Zsófit. Nem fogjuk sokáig itt hagyni a családot, habár a fiúk már nagyok, Patrik kivételével. És el tudják intézni a mindennapi munkát, Segítségük is van Ancsa, Barnabás és Gréti személyében. Ezt most megbeszéltük, mosdás és az ágyba, mert reggel korán kelt a kakas és akkor folytatjuk, ami ma félbemaradt fiúk! 
      

      
        Lassan szétszéledt a család, az éjjeli sötétség ráborult a tanyára és az egész környékre. A kora nyár hűvös levegője áradt szét a nyitott ablakokon át a szobákba. Auguszta végig járta a hálószobákat, minden gyermekének jó éjszakát kívánt, utoljára Lujzához ment be. A lány ruhástól feküdt az ágyon, nyilván sírás közben elaludt. Az anyja betakarta, behúzta maga után a szoba ajtaját és csak úgy maga elé mondta: szegény lányom, meg kell értened, hogy a te érdekedben tettem. 
      

      
        Reggel levelet írt a húgának és futárral küldte el, nem postakocsin, mert azonnali választ kért. Egy hét múlva jött is vissza Zsófi levelével, aki nagyon örült Lujzának, mert neki nem volt lánya, pedig mindig szeretett volna egy kislányt. Egy nyolcéves kisfia volt, nagyon okos és nagyon aranyos. 
      

      
        Lujza egész héten úgy tett, mintha semmi sem érdekelné, magában viszont nagyon is örült a bécsi útnak és Zsófi néninek, aki kislány korában gyönyörű ruhákat vett neki, amiben úgy érezte magát, mint egy hercegnő és a szőke haját is órákig fésülgette. Rábai Róbert soha többé nem lett emlegetve az Ajkay családban. Mindenki tudta, hogy az ügy le van zárva, Lujza még néha búskomorságba esett, de a nevét ő sem ejtette ki soha a száján. 
      

      
        A bécsi rokonok nagy örömmel fogadták az Ajkay rokonokat, akik minden finomsággal érkeztek, feldolgozott húsokkal, gyümölccsel, dolgokkal, amit a nagyvárosban nehezebb volt beszerezni. Zsófi persze tiltakozott:
      

      
        – Jaj, drágáim, mikor jöttök, mindig úgy felpakoltok, nem lett volna fontos, enélkül is nagyon örülünk nektek. 
      

      
        – Tudom húgom, de ezt mind mi készítettük, az mindig más, mint a piaci áru.
      

      
        A szolgálók alig győzték hordani a kocsiból a sok finomságot, gyorsan megtelt a kamra. Hubert, a kocsis kifogta a lovakat és itatta-etette őket a hosszú út után. Délben a terített asztalnál jött a hosszú beszélgetés az otthoni gazdaságról, a gyerekekről és Lujzika jövőjéről. Lujza hallani sem akart róla, hogy tavaszig itt maradjon Bécsben, az kizárt dolog. 
      

      
        – Jaj, drágám hát jól fog itt neked menni, a sógorod gróf, tudod, milyen sok helyre meghívnak bennünket, olyat ismeretségeket köthetsz, és a télen a sok bál, ami itt lesz.– Nem is tudok táncolni, hogy menjek én a bálba? 
      

      
        – Drágám, itt van tánciskola, oda fogsz járni, németül talán még nem felejtettél el.
      

      
        – Dehogyis felejtett el, az összes gyermekem beszél perfekt németül és magyarul is, soha nem felejtettem el, hogy egy von Bach lány vagyok. Nekünk is jól jött, hogy anyánk itt Bécsben magyar létére a magyar nyelvet is megtanította velünk. Én mind a két nyelvet szeretem. 
      

      
        – Hát én is Auguszta, Leonardot is tanítom magyarul, a privát tanára is beszéli mindkét nyelvet.
      

      
        – Leo, volna-e kedved tavaszra eljönni hozzánk, persze mindannyiótokat szívesen látunk, de Leo olyan átlátszóan fehér, jót tenne neki a tanyasi friss levegő. Az iker lányaink is pont olyan idősek, mint te. 
      

      

      
        – Ha a szüleim engedik, én már most is veletek tartanék, tudom ott lehet a tóban úszni és horgászni, lovagolni is lehet, ötéves korom óta nem jártam nálatok. 
      

      
        – Mit szóltok hozzá Zsófi, elvigyük? Vigyázni fogunk rá, tudom ti is a lányunkra, még csak július dereka van. Mondjuk, ha szeptemberre visszahozzuk, akkor Lujza hazajön és a báli szezonra eljöttök érte. 
      

      
        – Én beleegyezek, ha a felséges feleségem is úgy akarja. – mondja Helmut az apja. 
      

      
        Helmut Von Hagenau egy magas, szőke, sovány, nagyon szép arcú férfi. Nagyon fiatalon beleszeretett a Zsófia von Bach kisasszonyba, aki után hét évig szaladt, míg a lány beleegyezett, hogy járjon vele. A szülők mindkét oldalon örültek a kapcsolatnak. Zsófinak csak egy feltétele volt, hogy Helmut tanuljon meg magyarul, amit a fiú nagyon gyorsan teljesített. Zsófi is szép lány volt, nagyon szép még ma is, hosszú fekete haja és ibolyakék szeme nem mindennapos szépségre vall. Auguszta is magas növésű, mint a húga, de barna hajú és zöldes-barna a szeme. Árpád magasabb a feleségénél, de szőke hajú és égszínkék szeme csak úgy világít ki a napsütötte arcából. Mind a nyolc gyereke nagyon hasonlít az apjára, egyet sem tagadhatna le. A kis Leo az anyjára ütött, dús fekete haja és ugyanolyan ibolyakék a szeme, mint Zsófié. Vidám természetű és nem egy nyafogós úrigyerek, pedig mindene megvan, amit csak kívánni lehet. A Von Bach nagyszülők visszavonultan élnek Bécs külvárosában. Zsófiék háza a városközpontban van, egy kétemeletes palota, amely beillene egy kisebb fajta hotelnek is. Hátul nagy kert és egy lóistálló kocsiszínnel, ahol egy fehér és egy fekete hintó áll egy fedetlen szánkó társaságában. Von Hagenauéknak selyemgyáruk van a nagyszülők szomszédságában. Helmutnak csak az apja él Németországban az új élettársnővel. Két nap múlva Leonard társaságában hazaindultak Ajkayék, miután a Bach nagyszülőket is meglátogatták. Az idő gyönyörű volt, bár nagyon meleg, így Lujza nemigen akart kimozdulni a házból, hiába csalta Zsófi néni vásárolni, ő inkább olvasni akart. Este Helmut azzal jött haza, hogy szombat délre ebédre invitálták az egész családot Lévaiék. 
      

      

      
        – Azok meg kik? – kérdezi Zsófi csodálkozva. – Nem is ismerek ilyen nevű családot.
      

      
        – Dehogynem Lévai Lenkével együtt jártál iskolába. 
      

      
        – De azt nem is Bécsben lakik, Salzburgba ment férjhez, nem is tudom mi a vezetékneve. – A fiútestvérről van szó, ő jóval fiatalabb Lenkétől, most 25 éves és a neve Lenart, nagyon ügyes az apja birtokán, de az itteni húsfeldolgozó üzemükben is. Ferenc és Margot a szülők nagyon büszkék rá. 
      

      
        – Nahát Lujzikám, akkor mégiscsak el kell menni vásárolni, ha már ilyen előkelő helyre megyünk, mert ha jól emlékszem. Lenkét baronesznek titulálták. 
      

      
        – Jól emlékszel, báró Lendvai Ferencről van szó, a Fillinger Fleischfabrikant lányát vette feleségül, jó harmincöt éve, de lehet negyven is, nem tudom pontosan. 
      

      
        – Nahát, hogy milyen kicsi a világ, Lenke szép lány volt, nem nagyon barátkoztunk azt hiszem csak egyszer voltam náluk, de a szüleit nem ismerem, mert akkor csak a házvezetőnő volt otthon. 
      

      
        – Most majd megismered őket. Én a klubból ismerem Ferencet és Lenartot is, szoktunk néha együtt sakkozni. 
      

      
        – Rendben akkor van még két napunk a gardróbunk felújítására. 
      

      
        – Vannak nekem ruháim, nem kell oda báliruha. 
      

      
        – Az nem, de a te ruháid ne is haragudj, kicsit biztos régimódiak, mert Auguszta néném honnan is tudná a bécsi divatot. 
      

      
        – A divat újságból, a mi varrónőnk is divatos ruhákat készít. 
      

      
        Az este azzal telt, hogy Zsófi Lujza ruháit konstatálta. 
      

      
        – Tényleg van pár szép nyári ruha közte, az a világoskék a sötétkék csipkével és a rózsaszínű övvel az tetszik. Felpróbálnád? 
      

      
        – Igen azonnal. 
      

      
        Mikor elkészült a magas vékony lány, olyan volt, mint egy tündéri jelenség. Az organza világoskék anyag és a sötétkék selyem csipke, valamint a szatén rózsaszín öv és ugyanolyan színű szaténcipőcskék voltak a lábán. 
      

      
        – Ez valóban kiváló, nincs is mit hozzá fűzni, csak a cipődnek miért nincs magas sarka?
      

      
        –  Mert nem tudok olyanba járni, eltörik a lábam – nevette el magát Lujza. 
      

      

      
        – Márpedig meg kell tanulni, ha a télen táncolni akarsz a bálokon. 
      

      
        – Anya azt mondja, elég magas vagyok a százhetvennégy centiméteremmel, semmi esetre sem kell, hogy magasabb legyek a férjemnél. 
      

      
        – Hát majd olyat találsz, aki magasabb nálad. – nevetett Zsófi. 
      

      
        – Már találtam egyet, de anya kiadta az útját, pedig szép fiú volt. 
      

      
        – Mindent tudok, Auguszta megírta, de hogy is gondolod, te lány, hogy egy Ajkay lány, egy Von Bach unoka egy cipészhez menjen férjhez, ez borzasztó, használd a kis fejedet, mi nem vagyunk akárkik és nem is hozhatunk akárkit a családba, ezt jegyezd meg jól. Mi generációkon át hozzászoktunk a jó élethez és a vagyonhoz, tudod a pénzhez csak pénz jöhet, mi így vagyunk nevelve. 
      

      
        – Én úgy gondolom, ez baj, mit csináljon az a lány, aki mégis mást szeret? 
      

      
        – Lépjen tovább és keressen mást. 
      

      
        – Zsófi néni te már könnyen beszélsz, Helmut bácsi szeret téged és tehetős is. 
      

      
        – Most ilyenen ne járjon az eszed, majd meglátod neked is találunk egy helyes férfit, aki méltó hozzád. De már későre jár, le kell feküdni. 
      

      
        Másnap reggel egy zápor vonult át Bécsen, a kocsis csengetésre Janka a szakácsnő nyitott ajtót. 
      

      
        – No mi baj van?
      

      
        – A nagyságos úr ma is bemegy a gyárba, befogjak? 
      

      
        – Azonnal megkérdezem, maradj az ajtóban Johan. 
      

      
        Janka lihegve szaladt fel az emeletre, ahol az ebédlő volt. Bekopogott és a nagyságos úr engedélyével belépett a szobába. Megigazította a fehér keményített kötényét és félve meghajolt. 
      

      
        – Bocsánat, de Johan a kocsis érdeklődik, hogy ebben az esős időben a nagyságosúr bekocsikázik e a gyárba? 
      

      
        – Természetesen Janka, már tegnap megbeszéltem Johannal, hogy kilencre legyen készenlétben. 
      

      
        – Bocsánat, de ő is csak a rossz idő végett kérdezi. 
      

      

      
        – Mondd meg neki, hogy húzza fel a fiáker tetejét, hogy ne ázzak meg. Köszönöm Janka elmehet. 
      

      
        Janka gyors léptekkel szaladt le a lépcsőn és jól kiosztotta Johannt. 
      

      
        – Máskor ilyen hülyeségekkel ne zaklasd a gróf urat, hanem húzd fel a fiáker tetejét, hogy az úr ne ázzon és fogj be és várjál rá míg le nem jön, du „depp”! 
      

      
        – Na azért bolond még nem vagyok. 
      

      
        – Dehogynem, ilyen hülyeségért szalasztasz engem fel-alá a lépcsőn, mintha más dolgom sem volna. 
      

      
        Fent az ebédlőben Zsófi is mosolygott az ügyön. 
      

      
        – Tényleg Helmut, te megbeszélted ezzel a gyerekkel, hogy minden reggel kilenckor indultok? 
      

      
        – Persze, egy kis eső elől talán nem bújok a szoknyád mögé – nevetett Helmut. – Különben is eláll ez a kis zápor addigra, most még csak negyedkilenc van. 
      

      
        – Jól aludtál, Lujzika? 
      

      
        – Igen, én mindig jól szoktam aludni és ön? 
      

      
        – Én mindig jól alszok, csak Zsófi nénéd szokott álmatlanul forgolódni, mert állítólag én horkolok – mosolygott Helmut. 
      

      
        – Nem is kicsit horkol, nagyon. 
      

      
        – De hát Zsófi néni hat hálószoba van, ha zavarja a horkolás, szerintem van kiút. 
      

      
        – Annyira azért mégsem zavar, de Lujza te ezt még nem értheted. 
      

      
        Mosolyogva néztek egymásra a házastársak. 
      

      
        – Ezek meg hogy szeretik egymást – gondolta Lujza. –Hogy néznek egymásra, a Robi nézett így rám, meg nagy ritkán apa néz így anyára, néha azért mind a ketten. Szerelmesek – kuncogott magában Lujza. 
      

      
        – Hol van Izolda, a szolgalány, hogy a szakácsné terített ma reggel? 
      

      
        – Te Helmut még aludtál, mikor Izolda már a piacra készült. Janka is biztos sokallja, hogy még nem ért haza, de az ilyen fiatal szemrevaló lányok ki tudja kivel találkoznak közben.
      

      
        –Szemrevaló? Ha Izolda szemrevaló, akkor te ugyan mi vagy drágám? Annak a lánynak csámpás a lába és olyan bandzsa, hogyha rám néz, mindig téged lát mellettem. Én biztos nem hoztam volna ide a házhoz, de hát a személyzet itthon a te dolgod. 
      

      
        – Látod pont azért, mert olyan, amilyen, nálunk pont megfelel, mikor két férfi van a háznál. Talán nem dolgoztatok itt női gyönyörűségeket, de Izolda jól végzi a dolgát. Kérsz még kávét drágám? Lujza, veled mi van, alig ettél, nem szereted a mézet, van felvágott is. Egyél te lány, soká lesz még dél, igaz, ha megéhezel gyümölcs mindig van az asztalon.
      

      
        – Nem szoktam reggel a kakaón kívül sokat enni, ennyi elég, köszönöm a reggelit.
      

      
        – Ejnye, kislány még lefogysz itt nálunk. – incselkedett Helmut. 
      

      
        – Dehogy, majd délben biztos többet eszek. 
      

      
        – Nincs kedvetek ma egy kicsit nézelődni, sétálni, délután itthon maradok. Az irodában megbízható embereim vannak és megbeszélésem sincs ma, már a jövő hétig nem is lesz. Most nagyon jól mennek a dolgok a gyárban, csak mindig így is maradjon. Délután elmehetnénk a Práterba, utána az esti misére a Stefánia dómba. 
      

      
        – Én úgy gondolom, vagy az egyikbe, vagy a másikba. Ha a Práterba megyünk, ugyanabban a ruhában nem illik misét látogatni.
      

      
        – Lányok, majd meggondoljátok, Csak gondoltam, Lujza még nem volt a Práterban. 
      

      
        – De voltam, csak akkor még kicsi voltam nem is igen emlékszem rá, vagy hétéves voltam, a nagyiék vittek el. 
      

      
        – Na jó, akkor én megyek ebédre itthon vagyok ti meg jól szórakozzatok ma délelőtt. 
      

      
        Zsófi egy cuppanós puszit kapott, Lujza pedig egy simítást a szőke hajára és Helmut szaladt is már le a lépcsőn. Igaza volt, az eső valóban elállt, mire leért az udvarra, már a nap is kibújt a felhő alól. 
      

      
        – Jó ez a kis lehűlés a tegnapi hőség után. Tudod mit, mutasd mekkora lábad van, mert ha egyezik az enyémmel, akkor ma megtanulsz magassarkú cipőben járkálni. Mit szólsz hozzá? Csinálunk egy divatbemutatót is, láttam sok ruhát hoztál. 
      

      

      
        – Jól van, de biztos nem töröm el a bokámat benne? 
      

      
        – Dehogy, minden nő tud abban járni, ha úgy lenne, ahogy mondod, már hány törött boka lenne – nevetett Zsófi-
      

      
        – Látod erre nem is gondoltam lehet, hogy csak féltem, mert anya sem jár magassarkúba.
      

      
        – Kint a tanyán nem is valami előnyös – nevetett Zsófi.
      

      
        – Azért vannak sokan, akik ilyen piperkőc cipőben járnak, például Gábor Gizije is ilyet hord, igaz nem szépen jár benne. 
      

      
        – Na látod ezért fogsz most te tanulni. 
      

      
        Odaillesztette a lábát Lujziéhoz. – Látod, akkora a lábad, mint az enyém, akkor munkára fel. 
      

      
        Már hozta is a szebbnél szebb cipőket. Lujza felhúzta és illegeti magát a nagy tükör előtt, a térdéig felhúzta a szoknyáját, a másik kezével fogta a szék karját, hogy el ne essen és nézegette a lábát. 
      

      
        – Így valóban másképp néz ki a lábam, valahogy szebb. 
      

      
        – Minden másképp néz ki, megemeli a fenekedet, egészen más a testtartásod. Próbálj ne annyira a sarokra lépni, inkább az egész talpadra látod így, ahogy én járkálok. Most próbáld te is. 
      

      
        – Ez megy, nem is gondoltam volna Zsófi néni, én tudok benne járni, nem is inog benne a lábam. 
      

      
        – Na azért csak gyakoroljad, mert később szandált is próbálni kell, mert most még nyár van. 
      

      
        – Azért ugye hordhatom az alacsony sarkúakat is, mert ezekben el lehet fáradni. 
      

      
        – Persze, ha délután sétálni megyünk, én sem veszek magas sarkút fel, mert estére fájni fognak a lábaim. 
      

      
        A délutáni kirándulás szép volt, tetszett, de különben a semmittevés és a Zsófi nénivel való eszmefuttatásokkal teltek a bécsi napjaim. Helmut bácsi sokat házon kívül tartózkodott, a munkára és a klubba járt, kivéve, ha valamilyen eseményre hivatalosak voltunk oda, mi nők is elmentünk. Azon a bizonyos szombati ebéden megismerkedtem Lenarttal, Lévai Ferenc elkényeztetett fiacskájával, aki velem szemben ült, úgy éreztem le sem vette a szemét rólam. Igazi szép szál fiatalember azzal a szúrós zöld szemével és a barna loknis hajával, mely a kicsit szögletes, de szép arcát keretezi. Nem volt nagyon beszédes, inkább a szülők kérdezősködtek a szüleim iránt, akiket állítólag jól ismertek még az időkből, mikor apám a tanulmányait itt végezte. Ügyvédnek indult az apám, de egyke gyerek révén a szülei halála után, nyakába szakadt a birtok minden tisztségével együtt. Így aztán anyával és az első gyermekükkel, Gáborral belevágtak a paraszti életbe, amely persze nem mindig rózsás, de a gazdaság nagysága végett jó életet biztosít az egész családnak. 
      

      
        – Nekünk is igen nagy birtokunk van az önök közelében, no nem közvetlen, inkább úgy a félúton önök felé. Lenart vezeti, mi csak kevés időt töltünk kint, inkább többet vagyunk Bécsben mivel a húsgyárat sem hagyhatjuk egyedül, ugye a fiunk se szakíthatja ketté magát. Igaz fiam? 
      

      
        Lenart egy erőltetett mosolyt küldött a szüleit elé, aztán az anyját bámulta, aki jó étvággyal kanalazta a finom főzeléket és nagy darabokat vágott a pácolt sült húsból. Margoton látszott, hogy semmi hiányt az életben nem szenved. Pirospozsgás arcában ugyanolyan haragos zöld szemek ültek, mint a fiáéban. A haja kicsit sötétebb és nagyon göndör, ami most kontyba volt rakva, telt ajkai sötét pirosan világítottak ki húsos arcából. Ferenc sovány, szívós embernek látszott, nem olyan magas, mint a fia, de a tartása arisztokratikus, világos barna haja és sötétkék szeme jóságot sugárzott ki. A társalgás itt-ott akadozott, míg az asztalnál ültünk, de a desszert után Margot is megszólalt, mikor az evés már nem foglalkoztatta. 
      

      
        – Lenartkám mutasd meg Luisának a parkot és az aranyhalakat a tóban, a pávákat se hagyjátok ki, mert gyönyörűek. 
      

      
        Lenart fölállt és csak most láttam milyen magas, úgy kellett felnéznem rá, karját nyújtotta és valami félős mosoly is megjelent az arcán. 
      

      
        – Jöjjön Luisa, járjuk le az ebédet, mert jó nagy a park. Én kérdően megilletődve néztem Zsófira, de ő mosolygó biztatással nézett rám. 
      

      
        – Csak menjetek nyugodtan, mi még bent maradunk egy kicsit, míg a férfiak elszívják a szivarjukat. 
      

      

      
        Azután kisétáltunk a napsütötte kertbe, ahol a szebbnél szebb virágok pompáztak. Egy darabig némán sétáltunk a virágágyások közt, mire végre megszólalt Lenart. 
      

      
        – Milyen gyönyörű időnk van, ilyenkor nem Bécsben, hanem a birtokon kellene lenni, ott ilyenkor nagyon szép, biztos önöknél is Luisa. 
      

      
        – Én mondjuk szeretek itt Bécsben csak itt unalmas, de a szüleim úgy gondolták, hogy egy kis kiruccanás jót fog nekem tenni. 
      

      
        – Nem jár a környező városokban otthon szórakozni? 
      

      
        – Nemigen, még nagyon fiatal vagyok, de most itt a nagynéném beíratott a tánciskolába, nekem ugyan nagy kedvem nincs hozzá, de a felnőttek azt mondják, a bécsi báli szezonra tudnom kell táncolni. 
      

      
        – Ebben igazuk van, Talán tavaszig itt marad? 
      

      
        – Á nem, őszre megyek haza, de a téli bál szezonra visszajövök. 
      

      
        – Akkor én is itt leszek, Remélem tartogat egy pár táncot nekem is – mosolygott a fiú és a másik kezével megfogta a kezemet. 
      

      
        Ránéztem, szép mosolya volt és a haragoszöld szemei is mosolyogtak. Mégiscsak szép itt Bécsben, gondoltam magamban és visszamosolyogtam. A tó széléhez értünk, ahol a tavirózsák közt fürgén úszkáltak a kisaranyhalacskák. Milyen hülyeség. nálunk a tóban nagy halak úszkálnak s ha ebédre hal kell, a fiúk kifognak egy-két nagy példányt. 
      

      
        Mintha Lenart a gondolataimban olvasott volna, nevetve felém fordult. 
      

      
        – Tudja, ez az anyám hóbortja, ez most úgy látszik errefelé divat, semmi haszon belőlük, csak nézni lehet őket. Nálam a birtokon nagy halak úsznak a tóban. De ezek is szépek, milyen kicsikék, Csillognak villognak. Otthon mit szokott csinálni, már ha itt unatkozik. 
      

      
        – Anya mindig kitalál valami munkát, csakhogy megtanuljam, hogyan kell csinálni. Különben olvasok, kézimunkázok, ha időm van rá, de van három kistestvérem, akikkel néha foglalkozom, igaz van dada a háznál, de a két lánnyal társasjátékot szoktunk játszani. 
      

      
        – Hány testvére van? 
      

      

      
        – Mi nyolcan vagyunk öt fiú és három lány. 
      

      
        – És magának hány testvére van? 
      

      
        – Nekem csak egy lánytestvérem van és jóval idősebb tőlem, úgyhogy én már, mint egyke nőttem fel. 
      

      
        – Aha, ezt gondoltam. 
      

      
        – Mert? 
      

      
        – Mert a szülei úgy kezelik. 
      

      
        – Igen beteges gyerek voltam, ez lehet az oka. – Elpirult és a cipője orrát nézte. 
      

      
        – Mondja Luisa, elkényeztetettnek néz engem? 
      

      
        – Nem is tudom, talán furcsállom, hogy a szülei úgy bánnak önnel, mintha kisgyerek volna. 
      

      
        – Igen tudom, mondtam már nekik én is, de azt mondták, amíg élnek, én a kicsi fiuk maradok, ahogy a nővérem is a kicsi lányuk. 
      

      
        – Az én szüleim csak a nevünkön szólítanak bennünket. Én nem mondom, hogy nem szeretnek bennünket, de valahogy mindegyikünket egyformán kell, hogy szeressenek és én úgy látom, ez sikerül nekik. 
      

      
        – Nyolc gyerek, nagyon nehéz lehet nekik. 
      

      
        – Szerintem nem úgy néz ki, én mondjuk ki se bírnám egyedül sokáig, mint itt Bécsben, még Leo sincs itthon, elutazott a szüleimmel. 
      

      
        – Maga nagyon kedves lány Luisa, talán többször is találkozhatnánk. 
      

      
        – Valószínű találkozunk még a nagynénémék társasági életet élnek, talán őszig még összefutunk, ha ön Bécsben marad. 
      

      
        Lenárt komoly arcot vágott, ő egyáltalán nem úgy gondolta, hogy valahol összefutnak egy fogadáson, tetszett neki ez a kis vidéki fruska. Törte a fejét, milyen témába kezdhetne, mert csak a cipőjük kopogását lehetett hallani a keskeny macskaköves kerti úton. Lehet, hogy nagyon merésznek tűnik, ha a lány vállára teszi a kezét? 
      

      
        Mégis Luisa törte meg a csendet. 
      

      
        – Azt mondta a papája, hogy nem messze van az önök birtoka a miénktől, szerintem őszre meglátogathatna minket útközben hazafelé, A szüleim szeretik a vendégeket, gondolom örömmel fogadnák.
      

      
        – Természetesen örömmel elfogadom meghívását. 
      

      
        Lenart nem mert többet mondani, nem akart tolakodó lenni. Páva kiáltásra lettek figyelmesek és egy széttárt farkú gyönyörű példány állt a szökőkút oldalán. 
      

      
        – Nagyon szép, nálunk a mieink mindig elszöknek az erdőbe, jó, hogy tudnak repülni a gyöngytyúkokkal együtt, de enni azért mindig hazajárnak – mosolygott Lujza és felnézett Lenartra, várta a fiú reakcióját, aki nagy zöld szemeit Luisa arcán legeltette. Milyen szép ez a kislány, de olyan béna vagyok, gondolta magában, a bécsi lányok buknak rám, most meg mintha valaki megbénított volna. Aztán mégis megemberelte magát és megkérdezte: 
      

      
        – Milyen idősek a fiú testvérei? 
      

      
        – Gábor és Zoli idősebbek nálam, Szilárd és Ede fiatalabbak és Patrik még pici. Emma és Leonóra ikrek ők is még kicsik, de ha eljön hozzánk, meg fogja őket ismerni. Gábor és Zoli olyasmi idősek, mint ön, szép fiúk, szaladnak is a lányok utánuk – felnevetett hangosan és el is elmosolyodott. 
      

      
        – Ilyen szép lánynak gondolom, a testvérei is jóvágásúak. 
      

      
        – Lenart maga hízeleg? 
      

      
        – Dehogy, ez csak az igazság. 
      

      
        Odaérnek egy kerti padhoz, is helyet foglalnak. Alighogy leültek, nagy zümmögés támadt a fejük körül, egy eltévedt méhecske döngicsél Lenart el akarta hajtani és a nagy hadonászásban a riadt állatka a nyakába csípett. mire ő odakapott és nem úri fiatalember szókincsébe illő szidalmakat mormolt, igaz alig hallhatóan, de mivel Luisa mellette ült. mindent hallott. 
      

      
        – Talán megcsípte? Na mutassa, van itt valahol a park eldugott részében veteményeskert? Tudja, a hagyma a legjobb orvosság az ilyesmire. Barnabás a béresünk látja el otthon a méheinket, ő is ezt használja. 
      

      
        – Itt hátul nem messze van a konyhakert, de talán nem olyan vészes ez a csípés. 
      

      

      
        – Nem tudja, hogy nem szabad hadonászni, a méhek és a darazsak olyankor megijednek és szúrnak. Végül is ön nem kimondottan városi gyerek, nem tanították erre meg?
      

      
        –Nekünk nincsenek méhkasaink. 
      

      
        – Már itt is vagyunk a kertben, na itt a hagyma – mondja Luisa– És már tépi is ki egyet, lehúzza a héját, beleharap és már nyomja is a férfi nyakára a lédús felét. 
      

      
        – Jó hagyma illatúak leszünk mindketten – nevet Lenart és a kezét a fél hagymán tartja.
      

      
        –  Nem baj, de majd meglátja hamarosan jobb lesz és nem puffad fel. 
      

      
        – Köszönöm, érdekes már nem is ég annyira, anya majd ájuldozni fog: „Jaj kisfiam mi történt? Nagyon fáj aranyom?” – nevetnek és tovább sétálnak. – Biztos meg fogja kérdezni, még akkor is, ha nem látszik a csípés, de nem baj, az anyák ilyenek. – Nem minden nőnek van ilyen lélekjelenléte, mint önnek Luisa, teljesen el vagyok ragadtatva. 
      

      
        Luisa lesüti a szemét, az utat nézi maga előtt, elpirul, most először a séta ideje alatt. 
      

      
        – Nem csinálok én semmi különöset, csak az a kis házipraktika jutott eszembe. amikor hallottam a szidalmait, azonnal tudtam, mi történt. 
      

      
        – Azokért a szavakért bocsánatot kell kérnem, hölgyek előtt nem szoktam ilyeneket használni. 
      

      
        Luisa hangosan kacag. 
      

      
        – Hát mit gondol, hogy otthon a fiúk nem szoktak káromkodni? Na anya előtt nem, jaj, de különben… – csap egy a kezével – ugyan ne is gondoljon rá. engem nem zavart. Fáj még Lenart, hadd lássam. Úgy látom múlóban van, kivehetem a fullánkját, az benne maradt.
      

      
        Lenart lehajol, olyan közel van Luisa arcához, hogy érzi az illatát. A lány mintha minden nap ezt csinálná, ügyesen kihúzza a fullánkot. 
      

      
        – Na látja, már rendben is van, a hagymát is eldobhatja. 
      

      
        – Köszönöm a segítséget, egy pillanatig valóban pánikba estem. 
      

      

      
        – Tudja, anya ilyenkor azt mondja: katonadolog, mire 100 éves leszel, teljesen el fogod feledni. Olyankor nevetünk mind a ketten és valóban gyorsan el is felejtem. Nézze, ott jönnek a szülei és Zsófi néniék. 
      

      
        – Nem szólunk ugye a méhről, ez a mi kettőnk titka. 
      

      
        – Már miért is árulnánk el ez nem olyan nagy ügy. 
      

      
        Zsófi mosolyogva állt Margot mellett, míg a férfiak kicsit odébb tárgyaltak. 
      

      
        – Jól szórakoztatok? Ugye szép a park? – Kérdezte margot. 
      

      
        – Igen nagyon tetszett és jót elbeszélgettünk, a virágok gyönyörűek és a halastó is tündéri – mondtam, habár az egészet nem találtam valami kivételesnek, Zsófiék kertje nem ilyen új módiul van elrendezve, de otthonosabb, mint ez, amit parknak neveznek. Nekem ez nevetséges, de hát ugye kinek mi tetszik. 
      

      
        – Lenartkám, meghívtad Luisát hozzánk a birtokra? 
      

      
        – Luisa hívott meg engem őszre, mikor ő is otthon lesz, mert szeretném megismerni a családját, hazamenet útba esik a birtokuk. 
      

      
        – Ja vagy úgy?! – vágott sértődött arcot Margot, valószínű zokon veszi, hogy ő és a férje ebből a partiból kimaradnak. 
      

      
        Leültünk a kerti asztalhoz, ahol limonádét szolgált fel egy csinos fiatal szobalány örökös mosollyal az arcán. A társalgás napi dolgokról szólt, nőknél pletykáról, divatról, az uralkodó párról és persze a férfiakról. Azután Margot megkérdezte kertelés nélkül, hogy tetszik-e nekem az ő fiacskája. Én éreztem, hogy pirulok és szóhoz sem tudok jutni, de Zsófi néni kimentett. 
      

      
        – Jaj Margotkám, még csak egyszer látták a fiatalok egymást, Luisa különben is szégyenlős, látod, milyen kellemetlen helyzetbe hoztad. 
      

      
        – Miért, létezik olyan, hogy szerelem első látásra– nevette el magát Margot és megpaskolta a karomat. – Ugye nem haragszol, hogy ilyen közvetlen vagyok? 
      

      
        – Dehogyis, igazán jót beszélgettünk a séta ideje alatt Lenarttal. 
      

      
        – Na ugye mondtam! – fordult széles mosollyal Zsófihoz Margot. Olyan négy körül előállt Johan a kocsinkkal, hogy hazavigyen minket. Helmut jókedvű volt a hazafelé úton, vicceket mesélt, amit a Lévai férfiaktól hallott. Zsófi néném előbb csak mosolygott, de látszott rajta, hogy nincs vicces kedvében. 
      

      
        – Figyelj Helmut, nekem ez az ebéd nem nagyon tetszett. 
      

      
        – De hát miért, az étel finom volt, a társaság szuper, nem értem, mi kivetnivalód van 
      

      
        – Drágám csak annyi, hogy én nem árulom a kis unokahúgomat. Luisa azért van itt, hogy elfeledje a volt kérőjét. 
      

      
        – Én meg azt gondoltam, hogy Lenarttal elfelejt mindent, ami a közelmúltban történt. 
      

      
        – Jaj, ugyan, ezen ne veszekedjetek jó volt Lenartéknál. Lenarttal jól elbeszélgettünk, ha pedig az anyja többet gondol bele a dologba, hát tegye. 
      

      
        – Na látod Zsófi, semmi gond, különben is Lenart soha nem tenne olyat, ami Luisának ártana, vagy netán kompromittálná vele, ő egy igazi úriember. 
      

      
        – A baj Margitban van, Az a nő nagyon szégyentelenül viselkedett, az nem egy úrinőre vall, hogy megkérdezi Lujzát, hogy tetszik-e neki a fia. 
      

      
        – Margit egy hentes lánya, olyan is a viselkedése, de jó szívű asszony és a fiából azért úriembert nevelt. 
      

      
        – Rendben téma lezárva. 
      

      
        Vacsora után a kerti asztalnál kártyáztak és mindig Luisa nyert. Helmut meg is jegyezte milyen okos lány. – Csak szerencsém van– nevetett Lujza.
      

      
        Kedd este hat órára tánciskolába kellett mennem, persze Zsófi elkísért, egyedül nem illik ilyen fiatal lánynak egyáltalán az utcára menni, nemhogy a tánciskolába. Nekem partnerként egy nyakigláb szeplős fiú jutott, kicsit el is keseredtem, De mikor mosolyogva bemutatkozott, valahogy megnyert a mosolya. 
      

      
        – Krisztián von Berg vagyok, örülök, hogy megismerhetlek. 
      

      
        Én erre kezet nyújtottam 
      

      
        – Engem Luisának hívnak. 
      

      
        – Nagyon szép neved van, remélem jól megtanulunk együtt táncolni Luisa.
      

      
        És a mosolya még szélesebbre nyílt, amitől első látásra elkeseredésem teljesen elszállt, mert Krisztián arcán minden mosolygott, a mélykék szemei és még két gödröcske is megjelent az arcán. Rájöttem, hogy ez a szeplős fiú szép és körülbelül olyan idős, mint én. Érdekes módon mindketten a táncban összhangban voltunk. Krisztián jól vezetett, könnyű volt vele táncolni és ha véletlen eltévesztettük a lépést, jót nevettünk, hogy legalább egymás lábát nem tapossuk le, mint a mellettünk levő pár. Hazafelé menet Zsófi kérdezgetett, hogy tetszett az első óra és hogy jól táncoltunk. 
      

      
        – Illik hozzád ez a fiú, olyan vidámak voltatok, hogy jó volt nézni. 
      

      
        – Tényleg? Hát jól éreztük magunkat, Krisztián nagyon jól vezet, lehet, hogy tudott már táncolni, vagy csak jó a ritmusérzéke. 
      

      
        – Mi a teljes neve? 
      

      
        – Krisztián Von Berg. 
      

      
        – Micsoda, ez a gyerek Leopold von Berg fia lenne? 
      

      
        – Nem tudom, mert ki az a Leopold? 
      

      
        – Gróf Leopold von Berg anyádnak az udvarlója volt mielőtt apád el nem szédítette, de meg kell hagyni Árpád annak idején mindent beleadott habár (már ne is haragudj) Leopold sokkal jobb parti lett volna. Anyád grófnő lehetett volna, mint én. 
      

      
        – De ő apát akarta és ez így jó, mert különben meg sem születtem volna és Krisztián sem és akkor ma nem táncolhattunk volna együtt. 
      

      
        – Igazad van, hogy mi volt olyan sok évvel ezelőtt, az már mindegy. 
      

      
        Minden héten két estén táncra kísért Zsófi néném és árgus szemekkel figyelte viselkedésünket. Krisztián nagyon szórakoztató volt. Úgy meg tudott nevettetni, hogy alig tudtam figyelni a tánclépésekre. 17 éves korára nagyon művelt, valószínű jobb magántanára van, mint otthon nekünk, aki csak késő ősztől, tavasz közepéig lakik nálunk. Én a fivéreimmel tanultam, De a tanárunk velük többet foglalkozott, mint velem. Nem baj, írni, olvasni tudok és számolni is, a többi dolgot úgyis a szüleimtől tanultam, gondolok itt a viselkedési módokra. Aminek örültem, Krisztián úgy bánt velem, mint egy jó baráttal, hülyéskedett, nevetgélt, de nem udvarolt, csak a tangónál éreztem, hogy lehetséges, hogy egyáltalán nem vagyok neki mindegy. Én mondjuk teljesen belegabalyodtam, mindegy volt, mit csinált, olyan otthonosan éreztem magam, mikor átölelt a táncnál és érezhettem az illatát, a leheletét. Nem is tudtam elképzelni, hogy ilyen lehetséges, alig pár hete még majd meghaltam egy másik fiú miatt és most ez a szédületes érzés. Még ha udvarolna, de nem, csak van és egészen normálisan viselkedik. Nem mertem Zsófinak elmesélni, még kinevet és ki tudja, mit nem fantáziál bele a dologba. Már egy hónapja táncoltunk együtt, mikor az óra elején egy szál piros rózsát hozott nekem, nagyon megörültem, de nem tudtam, mit gondoljak, főleg mit is mondjak, csak hülyén vigyorogtam és lesütöttem a szemem, talán még el is pirultam. Ezután ugyanúgy beszélgettünk, mint mindig, Csak az óra után megkérdezte Zsófit, hogy holnap délután szeretné a hölgyeket mármint engem és Zsófit a cukrászdába meghívni. Zsófi igent mondott, de én nem tudtam, hogy is viselkedjek Zsófi és Krisz társaságában. Ez a délután az én számomra biztos rosszul fog elsülni, mert hogy is bírok beszélgetni, ha Zsófi mindent hall. De tévedtem, Krisztián jól szórakoztatott minket és Zsófi úgy viselkedett, mint egy igazi barátnő. Miután megitta a kakaót, bejelentette, hogyha nem haragszunk fél órára egyedül hagyna bennünket és beugrana próbára a varrónőjéhez. Ennek a fél órának nagyon örültem, ismét fesztelenül beszélgethetünk.
      

      
        –A nagynénéd nagyon rendes és jó el lehet vele beszélgetni.
      

      
        –Igen szeret engem nagyon, mióta itt vagyok náluk, csak velem foglalkozik. 
      

      
        – Az jó, hogy ad nekünk egy kis időt, tudod már rég el szerettem volna neked mondani, hogy nagyon kedvellek, már az első órától kezdve az az érzésem, hogy veled nagyon jó lenni. Megértjük egymást, jókat nevetünk, de szeretnélek többször látni nem csak a táncórákon. 
      

      
        – Sajnálom Krisztián, de én nem vagyok bécsi lány. Én is nagyon szeretek veled lenni, de a mi tanyánk Magyarországon van, nagy gazdaság, de messze van. Három hét múlva jönnek értem a szüleim, azután már csak a bálszezonra jövök vissza. 
      

      

      
        – Hát ez lehangoló, de nem kivitelezhetetlen. Van már vonat, ma mindenki vonaton utazik azt is tudom, hogy még fiatalok vagyunk, de….
      

      
        Olyan elszántan nézett rám, hogy nem is tudtam mit válaszoljak. 
      

      
        – Nézd míg itt vagyok, felőlem láthatjuk egymást, de Zsófi néném beleegyezése kell, az ő házukban lakok. 
      

      
        – Persze meg fogom kérdezni, hogy udvarolhatok-e neked. 
      

      
        – Egy kis látogatás még nem udvarlás, ne érts félre, de valóban nagyon fiatalok vagyunk. (Kis szünetet tartottam gondolkoztam, hogy is adjam a tudtára, hogy lehetségesnek tartom, hogy Zsófi kinevetné.) 
      

      
        – Tudod, Zsófi néném inkább megpuhulna, ha csak egyszerűen délutáni teára jelentkeznél, mint jó barát, tudod, a többit hagyjuk az eljövendő időre.
      

      
        Krisztián az asztalt bámulta látszott, hogy nem tudja, mit válaszoljon. A mosolya is leolvadt az arcáról, de aztán mégis kitalálta, mit mondjon. 
      

      
        – Tudom, hogy várnunk kell, egyikünk sincs abban a korban, hogy házasságról beszéljünk, de ismerkedni csak szabad, habár sok lány 17 évesen már férjhez megy…
      

      
        Elhallgatott és azután hozzátette, az én gondom is csak az, nehogy más. Azután nem folytatta, nekem meg, ne is mondjam mekkora örömöt szerzett ezzel a pár szóval, mert most esett le nálam igazán, hogy ez a fiú engem tiszta szívből szeret. Zsófi nemsokára megjelent és Krisztián kérdésére nevetve válaszolt. 
      

      
        – Természetesen szívesen látjuk önt, amíg Luisa nálunk van teára vagy kávéra, vagy egyszerűen csak egy sétára. Én örülök, ha Luisának társasága van, Különben mindig olvas. 
      

      
        – Nagyon megköszönöm, most a szünidőben nekem is sok időm van és Luisával olyan jókat elbeszélgetünk.
      

      
        A hazafelé úton Zsófi megjegyezte úgy látszik nagyon kapós vagyok, mire én a fülemig elpirultam. 
      

      
        – Nem baj az, ha kapós vagy, de pár hét alatt két udvarló. 
      

      
        – Milyen két udvarló? 
      

      
        – Hát Lenart és Krisztián. 
      

      

      
        – Ugyan már, Lenartot egyszer láttam, na Krisztián az más, mi jól megértjük egymást, hisz egyidősek vagyunk. 
      

      
        – Nem tudom én csak a szüleidtől tartok, anyád keresztbe fog bekapni. 
      

      
        – Anya nem is olyan, de nem is kell neki elmondani. 
      

      
        – Persze mikor Lenart meg is fog látogatni, de te hívtad meg, nekem közöm sincs hozzá.
      

      
        – Jaj Zsófi néni, ezek csak barátok, nem tehetek róla, hogy barátnőt nem találtam itt Bécsben. 
      

      
        – Én nem vetek a szemedre semmit, csak csodállak, hogy ennyi idő alatt két jóképű fiúnak csavartad el a fejét. 
      

      
        Zsófi jóhiszeműen mosolygott, de én dühös voltam rá, mert ugye, mit szól bele az életembe? Végül is valamikor nekem kell választani férjnek valót, de az még várhat. Azért azután elgondolkoztam, Lenart egy igazi férfi már, nem is tudom, jó volt vele beszélgetni, de annyira nem érint, mint Krisztián. Krisz mindig jókedvű és olyan szellemes tud lenni. Ha tánc közben átkarol, az olyan nagyon jó érzés amilyenben még soha nem volt részem. Pedig a Rábai Robi És megcsókolt, nem mondom, az jó volt, de nem ilyen, mint Krisztián ölelése, itt majd elolvadok tánc közben. Ezen már sokat gondolkoztam, de nem tudom ez, hogy lehet. Zsófit megkérdezném, de attól tartok kinevet vagy elmondja anyának. Úgy látom nagyon nehéz 17 évesnek lenni. Különösen itt Bécsben. Nem panaszkodok, de azért gondjaim vannak, amit úgy látszik egyedül kell megoldanom. Az is gond, hogy Lenartnak tetszek és ő apának tetszeni fog, biztos vagyok benne, mert ért a földi munkákhoz. Krisztiánt utálni fogják, mert anya az apjával járt fiatal korában. Istenem, hogy miért ilyen kicsi ez a világ. De majd minden megoldódik, anya is ezt szokta mondani. Miért is töröm a fejem, annyi idő van még a férjhez menésig, végül is Ancsa mindig azt mondja, férjhez menni nem is olyan fontos dolog, az a fő, ha egy nő vagy egy férfi először magával van megelégedve, ha önmagát szereti, mások is szeretni fogják. Úgy látszik Ancsa nagyon okos. Van igazság abban, amit mondott, mert én nagyon elégedett vagyok magammal és mindenkivel jól kijövök. Már két hét múlva vége a tánciskolának és a szüleim is jönnek értem. Nagymamámnak és nekem születésnapunk lesz, és anya minden évben hazamegy a szüleihez ezen a napon. Mi gyerekek csak ritkán jöhetünk vele, hiába sokan vagyunk, de most én ott leszek és Leo is. Nem is csoda, hogy nem bírok elaludni, mikor ennyi mindenen gondolkozok. Számoltam az óraütéseket féltizenkettő múlt, mindjárt éjfél. Mindegy, most egy kicsit imádkozom ismét, hátha megsegít a jóisten és mindent úgy intéz, hogy jó férjet kapjak, jó gyerekeim legyenek és soha ne kelljen félnem a jövőtől. Ezen az éjszakán szörnyű álmom volt: egy vadállat kergetett az erdőn keresztül. A sűrűn benőtt aljnövényzettől mindig nehezebben jutottam előre, de végre egy tisztást pillantottam meg melynek a közepén egy nagy tornyos ház állt. Megörültem, hogy végre megmenekültem, de közben egy kiálló gyökérzetben elbuktam. Láttam, hogy az állat lehajol és a mancsai közé emel és szalad velem be a házba, ahol egy óriási ágyba fektet és betakar. Egy nagyot üvölt s azután öblös férfihangon megszólal: végre megvagy, már régóta kerestelek. Ekkor felemelkedett a hatalmas ágy egészen a mennyezetig mire a férfihang elnémult, csak a vadállat üvöltött, én pedig az ágy szélére gurultam és már estem is lefelé, de nem értem földet csak folyamatosan estem és a vadállat szünet nélkül üvöltött. Valószínű én is ordítottam, mert Zsófi állt az ágyam mellett és a fejemet simogatta. 
      

      
        – Csak álmodtál, de biztos nagyon rosszat, mert nagyon izgatott vagy. 
      

      
        – A vadállat, az oroszlán nagyon üvöltött, engem akart talán megenni? 
      

      
        Helmut jelent meg az ajtóban. 
      

      
        – Mi az kislány szafarin voltál álmodban? 
      

      
        – Jaj, de faragatlan tuskó vagy Helmut, szegény kislánynak csúnya álma volt! 
      

      
        Mire Helmut kiment a szobából. 
      

      
        – Bocsáss meg Zsófi néni, hogy felébresztettelek benneteket, feküdj vissza, már megnyugodtam, aludjál, én is megpróbálok. 
      

      
        – Na jó, de reggel elmeséled az egész álmodat feltéve, ha addig nem felejted el. 
      

      

      
        – Remélem elfelejtem – és megpróbáltam mosolyogni. Mikor magamra maradtam sokáig nem bírtam elaludni, folyton azon törtem a fejem, kinek a hangján beszélt az az oroszlán, de sehogyan sem tudtam azonosítani. Elalvás után már nyugodtan aludtam reggelig. A reggelinél nem faggattak, hogy mit álmodtam, mindenki ült a saját helyén, csak olyan dolgok hangzottak el, hogy kérsz még zsemlét, vagy légyszíves nyújtsd ide a vajat. Legelőször Helmut törte meg a csendet: 

